**N Á R O D N Á R A D A S L O V E N S K E J R E P U B L I K Y**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Číslo:

**N á v r h**

poslancov Národnej rady Slovenskej republiky **Júliusa Brocku a Alojza Přidala**

**n a  v y d a n i e**

zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Návrh na uznesenie:

 Národná rada Slovenskej republiky

 **schvaľuje**

 návrh poslancov Národnej rady

 Slovenskej republiky na vydanie zákona,

 ktorým sa mení a dopĺňa zákon č. 311/2001 Z. z.

 Zákonník práce v znení neskorších predpisov

**Bratislava február 2015**

**NÁRODNÁ RADA SLOVENSKEJ REPUBLIKY**

**VI. volebné obdobie**

(Návrh)

**ZÁKON**

**z ........... 2015,**

**ktorým sa mení a dopĺňa zákon č. 311/2001 Z. z. Zákonník práce v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 311/2001 Z. z. Zákonník práce v znení zákona č. 408/2002 Z. z., zákona č. 413/2002 Z. z., zákona č. 210/2003 Z. z., zákona č. 461/2003 Z. z., zákona č. 5/2004 Z. z., zákona č. 365/2004 Z. z., zákona č. 82/2005 Z. z., zákona č. 131/2005 Z. z., zákona č. 244/2005 Z. z., zákona č. 570/2005 Z. z., zákona č. 124/2006 Z. z., zákona č. 231/2006 Z.z., zákona č. 124/2006 Z.z., zákona č. 348/2007 Z.z., zákona č. 200/2008 Z.z., zákona č. 460/2008 Z.z., zákona č. 49/2009 Z. z., zákona č. 184/2009 Z.z., zákona č. 574/2009 Z.z., zákona č. 543/2010 Z.z., zákona č. 48/2011 Z.z., zákona č. 257/2011 Z.z., zákona č. 406/2011 Z.z., zákona č. 512/2011 Z.z., zákona č.251/2012 Z.z., zákona č. 361/2012 Z.z., zákona č. 233/2013 Z.z., zákona č. 58/2014 Z.z., zákona č. 183/2014 Z.z. a zákona č. 307/2014 Z.z. sa mení a dopĺňa takto:

V § 100 za písmeno c doplniť nové písmeno d s textom:

d) otcovskú dovolenku.

Doplniť nový paragraf 108 nasledovného znenia:

 Otcovská dovolenka

 § 108

 1. Zamestnanec, ktorý počas nepretržitého trvania pracovného pomeru

 k tomu istému zamestnávateľovi vykonával u neho prácu aspoň 60 dní,

 má, v čase narodenia dieťaťa jeho manželke, nárok na otcovskú

 dovolenku.

Otcovská dovolenka je jeden týždeň.

Otcovská dovolenka sa musí vyčerpať v čase do jedného mesiaca od narodenia dieťaťa. Za nevyčerpanú otcovskú dovolenku sa náhrada mzdy neposkytuje.

**Čl. II**

Tento zákon nadobúda účinnosť 1. júna 2015.

**DôVODOVÁ SPRÁVA**

**Všeobecná časť**

Vytvárať priaznivé prostredie pre rodiny s deťmi je najlepšia sociálna politika štátu. Skutočný rozvoj jednotlivcov i blahobyt spoločnosti je dôsledok zdravých, harmonických a fungujúcich rodín.

Cieľom tohto návrhu novely Zákonníka práce je predĺžením zákonnej dovolenky o jeden týždeň manželovi v čase narodenia dieťaťa zlepšiť životné podmienky rodín s deťmi.

Narodenie dieťaťa v rodine znamená nielen zvýšené výdavky ale i zvýšenú záťaž pre oboch rodičov a tiež nové problémy so zabezpečením rodiny najmä v prípade rodín s deťmi v čase manželkinej neprítomnosti.

Týždeň „otcovskej dovolenky“, ktorú môže zamestnanec čerpať v prvom mesiaci po narodení dieťaťa, je opatrením výrazne zlepšujúcim atmosféru v rodine, pomáha rodičom i pri návrate mamičiek z pôrodnice, a v konečnom dôsledku zlepšuje i atmosféru v spoločnosti.

Návrh je reakciou aj na pretrvávajúci nepriaznivý demografický vývoj v našej krajine.

Dlhšia dovolenka rodiča pomôže najmä v rodinách so školopovinnými deťmi, pretože dĺžka zákonnej dovolenky oboch rodičov v súčte nedosahuje počet voľných dní a prázdnin.

Navrhujú sa aj určité obmedzenia pri čerpaní „otcovskej dovolenky“ v snahe posilniť jej jasný zámer – podpora rodiny pri narodení dieťaťa a zamedzenie jej zneužitia /povinnosť jej vyčerpania v lehote do jedného mesiaca od narodenia dieťaťa a neposkytovanie náhrady mzdy v prípade jej nevyčerpania/.

Navrhovaná právna úprava je v súlade s ústavou SR, ústavnými zákonmi a inými zákonmi, medzinárodnými zmluvami a inými medzinárodnými dokumentami, ktorými je Slovenská republika viazaná.

Prijatie novely uvedeného zákona bude mať minimálny dopad na štátny rozpočet a verejné financie.

Jeho presnú výšku nie je možné špecifikovať, pretože využitie tohto inštitútu nie je povinné. V prípade, žeby túto možnosť využilo cca 70 % zamestnaných otcov-rodičov z počtu narodených detí v bežnom roku a pri predpoklade, že títo majú mzdu na úrovni cca 70 % priemerného zárobku, finančný dopad by bol v roku 2015 cca 4,5 mil. € a v nasledujúcom  roku cca 7 mil. €, prevažne na súkromný zamestnávateľský sektor. Výrazne pozitívne účinky z prijatia tohto návrhu sa však určite premietnu aj do zlepšenia pracovnej klímy a vyššej prosperity celého podnikateľského sektoru.

Návrh zákona nebude mať vplyv na životné prostredie, ani na zamestnanosť a podnikateľské prostredie ovplyvní skôr pozitívne.

**Osobitná časť**

**Čl. I**

K bodu 1:

 Navrhuje sa rozšíriť nárok zamestnanca na dovolenku o nový titul, popri dovolenke za kalendárny rok, dovolenke za odpracované dni a dodatkovej dovolenke, o otcovskú dovolenku, na ktorú má zamestnanec nárok v roku, v ktorom sa jeho manželke narodí dieťa.

K bodu 2 :

 Nový § 108 ustanovuje podmienky nároku na otcovskú dovolenku a tiež dĺžku jej trvania - jeden týždeň. Zároveň sa navrhuje lehota na uplatnenie tohto nároku zamestnanca a tiež obmedzenie, že za nevyčerpanie otcovskej dovolenky sa neposkytuje náhrada mzdy.

**K čl. II:**

Účinnosť zákona sa navrhuje od 1.júna 2015.

**DOLOŽKA ZLUČITEĽNOSTI**

**Návrhu zákona s právom Európskych spoločenstiev a právom Európskej únie**

**1. Predkladateľ právneho predpisu:**

Poslanci Národnej rady Slovenskej republiky.

**2. Názov právneho predpisu:**

Návrh zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov.

**3. Problematika návrhu právneho predpisu:**

a) nie je upravená v práve Európskych spoločenstiev

b) nie je upravená v práve Európskej únie

c) nie je upravená v judikatúre Súdneho dvora Európskych spoločenstiev ani v judikatúre Súdu prvého stupňa

**4. Záväzky Slovenskej republiky vo vzťahu k Európskym spoločenstvám a Európskej únii:**

bezpredmetné

**5. Stupeň zlučiteľnosti návrhu právneho predpisu s právom Európskych spoločenstiev a Európskej únie:**

bezpredmetné